**Per la frinèsta**

Volón pas despuntar la pòrta. Alavetz, la vesia, qui era güalharda, a trucs de martèth, que fení per l'aubrir. « Cau que singuitz testuts ! Podetz pas totun dishar barrat un còs-sustèrra! » Lo gojat que jasè suu leit, magre, en corcochon. La vesia hadó lo signe de la crotz.

Qu'èra arribat aquò, ua tau arreganhèira, a la mòrt de l'ancian. L'ostau se desgasalhè entre los dus hrairs. L'ainat que dishó : « Que't vas escapar d'ací !... Me torni mandar dab ua vedoa, dens un mes, e aquera vedoa qu'a tres nins. I a pas pro de plaça per tu. » Lo capdèth que responó : « Qu'èi la

meitat de l'ostau, e me la güardi. » A l'eishebrada, l'ainat que se prenó la cosina e la crampa. L'auta crampa e la granja qu'escadón au capdèth. « Tè, ço dishó l'ainat, as pas nada chaminèia, mès que’t dèishi un deus dus chaminaus. As pas sonque a te lo préner. » Se lo prenó. E l'ainat, dab puntas de carpentèr, que clavè la porta de la cosina dont balha sus la crampa deu dròlle.

Un jorn, se sabó que toquèva ua pension, e l'ainat, darrèr la porta, que li cridè : Se’m vòs dar la toa pension, que poiràs víver dab nos. Auràs pas qu'a te méter los pès devath la taula e la mia dauna que te harà la bugada. » Mès lo capdèth responó pas, e que contunè de passar per la soa frinèsta per anar tribalhar en çò deus uns e deus auts. Que se cauhèva a huecs de lana, ond anèva arrevirar las vacas deus uns o deus auts. Que l'arrecaptèvan los vesins, com podèn, mès s'avisèn las hemnas qu'au plenh de l'estiu se metè au pè deu fornèu o de la cosinèira, en corcochon, de tant pativa deu

hred.

Que cadó malaut. Qu'anón cúlher au medecin. Urós qu'èra un joen, gran e gainut, dont podè passar adaise per la frinèsta. Volón portar los remèdis. L'ainat dishó : « Portatz-los i per la frinèsta. Hècitz com lo can. » Pr'amor lo capdèth s'èra trobat un can de vacas, dont dromiva au pè deu son leit. Un desser, justament, a la mòda dont lairèva, long e com a saumucs, sabón que lo gojat èra pas mèi viu. La vesia pesèva los dus quintaus, e podè pas passar au frinestòt. Se prenó un martèth.

La crampa pudiva au grahús. Los linçòus èran negues de cascantèr. La brava hemna qu'ic netegè tot, e qu'ordiè un chic la harda. Que portè un brincòt de laurèr, dab ua assieta per la sopa plenha d'aiga benedita. Mès au moment de la luvada deu còs, los òmis se'n vedón a har bassacular lo taüc per la frinèsta.